Ekuma ke Nunwaninanga Vita Ko?
Mbangi za Yave ke bekwendanga mu vita ko mu kuma eyi:
Nzambi Belemvokelanga. Nkand’a Nzambi uvovanga vo selo ya Nzambi “e nsosolo miau, nsengo befula mio;” ye “ke belongwa diaka nwana ko.”—Yesaya 2:4.
Yesu belemvokelanga. Petelo wa ntumwa wakanikinwa kwa Yesu vo: “Vutula nsosolo vana fulu kiandi: kadi awonso bebonga nsosolo, muna nsosolo befwila.” (Matai 26:52) Yesu watoma dio kiesesa vo alandi andi ke bafwete bonga nkele ko muna e vita.
Alongoki a Yesu muna songa vo belemvokelanga nkanikinu andi wa lembi kala “ba nza” ke bekuyisianga mu mambu ma mbumba za tuyalu ko. (Yoane 17:16) Ke betelamenanga vu ya makesa ko ngatu vava kakidila awana bebakanga nzengo zakota mu salu kia kisoladi.
Zola akaka. Yesu wakanikina alongoki andi ‘bazolaziananga.’ (Yoane 13:34, 35) Muna diadi basikidisa kintwadi kia wan’angudi kina vo ke muntu ko ofwete nwana yo mpangi andi.—1 Yoane 3:10-12.
Mbandu ya Akristu a tandu kiantete. O nkanda Encyclopedia of Religion and War (Enciclopédia da Religião e da Guerra) uvovanga vo: “Alandi antete a Yesu ke bayikamanga vita ye salu kia kisoladi ko,” bazaya wo e salu kiaki “ke kina ngwizani ko ye nsiku a zol’a Yesu ye nkanikinu wa zola mbeni zau.” Diau adimosi mpe Peter Meinhold wa nlongi a teologia kuna Alemanha wavova mu kuma kia alandi antete a Yesu vo: “Okala Nkristu yo sala mpe salu kia kisoladi ke diakalanga ngwizani ko.”
Lusadisu kwa nkangu
Mbangi za Yave mfunu kikilu bena muna mavata bezingilanga. Ke besianga lutaninu lwa nsi zau mu vonza ko. Tuzitisanga ayadi mun’owu wa nkanikinu mia Nkand’a Nzambi milende:
‘Nusakalela akwa wisa.’—Roma 13:1.
“Nuvana kwa Kaisa ina ya Kaisa; kuna kwa Nzambi ina ya Nzambi.”—Matai 22:21.
Tulemvokelanga nsiku, tufutanga e mpaku ye tusalanga entwadi ye ayadi muna wete dia nkangu.
mri_Latn hau_Latn kon_Latn kon_Latn kon_Latn kon_Latn kon_Latn kon_Latn kon_Latn cjk_Latn swh_Latn kon_Latn